महासमिति बैठकलाई कर्मकाण्डी मात्र नबनाउन कांग्रेसका युवा नेताहरुको माग
नेपाली कांग्रेसका युवा नेताहरुले महासमिति बैठकलाई कर्मकाण्डी मात्र नबनाउन आग्रह गरेका छन् । पार्टीको महासमिति बैठकमा उठाउनुपर्ने एजेन्डाका लागि महासमिति सदस्यहरुले शुक्रबार बोलाएको बृहत भेलामा युवा नेताहरुले पार्टीका आन्तरिक समस्या, देशका राष्ट्रिय समस्या र जनजीवीकाका सवालमा गम्भीर रुपमा बहस गर्नुपर्ने बताए ।
काठमाडौँ — नेपाली कांग्रेसका युवा नेताहरुले महासमिति बैठकलाई कर्मकाण्डी मात्र नबनाउन आग्रह गरेका छन् । पार्टीको महासमिति बैठकमा उठाउनुपर्ने एजेन्डाका लागि महासमिति सदस्यहरुले शुक्रबार बोलाएको बृहत भेलामा युवा नेताहरुले पार्टीका आन्तरिक समस्या, देशका राष्ट्रिय समस्या र जनजीवीकाका सवालमा गम्भीर रुपमा बहस गर्नुपर्ने बताए ।बत्तीसपुतलीस्थित अनुपम फुडल्याण्डमा आयोजना गरिएको कार्यक्रममा यही फागुन ७ गतेदेखि गोदावरीमा हुने महासमिति बैठकमा उठाउनुपर्ने विषयका साथै एजेन्डाहरुका विषयमा विशेष छलफल भएको छ । भेलामा नेपाली कांग्रेसका युवा नेता भूपेन्द्रजंग शाहीले अब पार्टी पुरानै पाराबाट चल्न नसक्ने बताए । ‘यो परिणाममुखी र उपलब्धिमुलक हुनुपर्छ । अब पार्टीमा काखा पाखा हुनु भएन, नेताको नजिक भएको आधारमा होइन कि कामको आधारमा मूल्यांकन र क्षमताको आधारमा जिम्मेवारी दिनुपर्छ,' शाहीले भने, 'निर्वाचन प्रणालीमा परिवर्तन, समान तथा न्यायोचित अवसर, एउटा व्यक्ति मात्रै बारम्बार सांसद र मन्त्री किन ? पार्टीमा अब सबैलाई उत्तिकै र बराबर अवसर हुनपर्छ ।’अर्का युवा नेता मेदनी सिटौलाले महासमिति बैठकले सुशासन र भ्रष्टाचारको पक्षमा पार्टीलाई प्रष्टरुपमा अगाडि बढाएर जानुपर्ने बताए । 'पञ्चायतदेखि गणतन्त्रसम्म सार्वजनिक पदमा बसेका सबै नेताको सम्पत्ति छानविन हुनुपर्छ, त्यसकालागि आयोग बनाएर छानविन गर्ने बातावरण बनाउन पार्टीको महासमितिबाट निर्णय गरौँ,' उनको प्रस्ताव छ ।कार्यक्रममा नेताहरु देवराज चालिसे, ऋषिराम घिमिरे, उज्वल बराल, विनोद बान्तवा, बर्मा लामा, गोमा केसी, तारा कोइराला , नारायण भट्टराई, मैना कार्की, खगेन्द्र मल्ल, रिता शाही, बलबहादुर कुँवर र प्रेमिका राना लगायतले धारणा राखेका थिए ।कार्यक्रमका वक्ताहरुले संसदीय निर्वाचनको दुई वर्ष अघि नै महाधिवेशन गर्न माग गरेका छन् । आमचुनावको दुई वर्षअघि नै अनिवार्य महाधिवेशन गर्ने गरी विधानमै व्यवस्था गरिनुपर्ने उनीहरुको माग छ । महासमितिको बैठकबाट महाधिवेशनको कार्यतालिका घोषणा गर्नुपर्ने माग उठेको नेता शाहीले बताए । त्यस्तै पञ्चायतदेखि गणतन्त्रसम्म सार्वजनिक पदमा बस्ने उच्च तहका कर्मचारीदेखि नेताको सम्पति छानबिन आयोग गठन, विदेश पलायन, बेरोजागारी, आर्थिक अवस्था, जनताको दुःख पीडाका विषयमा सम्बोधन गर्ने गरी महासमिति बैठकले नीतिगत स्पष्टता गर्नुपर्ने युवा नेताहरुको माग छ । आगामी सोमबारदेखि चार दिनसम्म कांग्रेसको महासमिति बैठक हुँदैछ । 